Hrga terminator! Nikad do sad nije toliko puta udario nekoga

Četiri runde teških batina primio je Filiberto Tovar prije nego je njegov tim odlučio baciti ručnik i zaustaviti muku. Filip Hrgović stigao je do pete pobjede u karijeri, a sada slijedi spektakularni meč za naslov u Zagrebu

<p>Najbolji hrvatski boksač <strong>Filip Hrgović </strong>(5-0, 4 KO) stigao je do uvjerljive pobjede u Münchenu u petom profesionalnom meču nakon što je prekidom pobijedio do danas neporaženog meksičkog boksača <strong>Filiberta Tovara </strong>(9-1, 5 KO). Bila je ovo vrlo dominantna i uvjerljiva izvedba našeg boksača, koji je demolirao svojeg protivnika te natjerao njegov kut da baci ručnik i prekine meč.</p><p>- Ovoliko udaraca u cijeloj karijeri skupa nisam bacio - našalio se Hrgović za RTL nakon meča pa nastavio:</p><p>- Ovo je nevjerojatno što on može primiti... S deset unca, s tvrdim rukavicama... I cijelo vrijeme mi je izgledao kao da je u nokdaunu, ali nikako da padne. Tako da sam malo silio, malo sam zaboravio na taktiku i tehniku. Htio sam ga što prije završiti, ali jako je hrabar dečko. Nisam nikad do sada boksao s tako hrabrim dečkom.</p><p><strong>Filiberto</strong> <strong>Tovar </strong>je do sada bio neporažen. Ovo mu je bio prvi nastup izvan rodnog <strong>Meksika</strong>.</p><p>- Nije moja klasa, <strong>nije svjetska klasa</strong>, realno, ali je jako nezahvalan protivnik. Svaki udarac koji je sjeo imao sam osjećaj da će leći dolje. I obećao sam da ću mu slomiti nešto u meču. Ne znam jesam li uspio. Moguće da je nešto puknulo.</p><p>Iako u nekim trenucima nije tako djelovalo, Hrgović ima snage i kondicije za puno više. Nije srljao prema naprijed, nije vršio prevelik pritisak i u konačnici je stigao do pobjede tehničkim nokautom.</p><p>- Imam snage i za 15 rundi. Ne mogu se umoriti, spreman sam jako, željan sam. Malo sam silio zbog te želje, zbog ove dvorane i atmosfere, sve me to ponijelo.</p><p>Idući meč naš najbolji boksač imat će u zagrebačkoj <strong>Areni</strong>.</p><p>- Službeno najavljujem meč u Areni Zagreb u rujnu, 8. rujna. Boksat ću za neku od titula na 12 rundi, prvi put u mojoj karijeri. Od ponedjeljka će ulaznice biti u prodaji i ne mogu opisati koliko sam sretan što će se to dogoditi. To čekam cijelu svoju karijeru. Ljudi, svratite i kupite koju kartu, Arena će gorjeti!</p>